เอเชียซอฟท์ 9 เดือนกำไรเพียบ
เอเชียซอฟท์กำไร 9 เดือน สูงกว่าทั้งปี 2552
16 พ.ย. 2553

เอเชียซอฟท์กำไร 9 เดือน สูงกว่าทั้งปี 2552 
นายปราโมทย์ สุดจิตพร ประธานเจ้าหน้าที่บริหาร บริษัท เอเชียซอฟท์ คอร์ปอเรชั่น จำกัด (มหาชน) เผยผลประกอบการของบริษัท เอเชียซอฟท์ คอร์ปอเรชั่น จำกัด หรือชื่อหลักทรัพย์ AS ว่า "ผลการดำเนินงานรวมในไตรมาสที่ 3 ปี 2553 บริษัทฯ มีผลกำไรสุทธิรวมเติบโตในอัตราร้อยละ 47.0 เมื่อเทียบกับไตรมาสสามของปีที่แล้ว โดยสามารถทำกำไรสุทธิรวมเท่ากับ 58.5 ล้านบาท เมื่อเปรียบเทียบกับไตรมาส 3 ปี 2552 ที่มีกำไรสุทธิ 39.8 ล้านบาท ทั้งนี้หากไม่รวมรายการปรับปรุงพิเศษ 16.8 ล้านบาท ที่เป็นค่าใช้จ่ายที่ไม่เกี่ยวกับการดำเนินงาน ได้แก่ ค่าเผื่อการด้อยค่าลิขสิทธิ์เกมและการตั้งค่าเผื่อลูกหนี้ต่างประเทศ และ ผลขาดทุนจากอัตราแลกเปลี่ยนที่ค่าเงินบาทปรับตัวแข็งค่าขึ้นจากรายการทรัพย์สิน จะทำให้กำไรสุทธิรวมไตรมาส 3 ปี 2553 เป็น 75.3 ล้านบาทหรือคิดเป็นการเติบโตร้อยละ 85.5 เมื่อเทียบกับไตรมาสสามของปีที่แล้ว”
“ในส่วนของผลการดำเนินงานที่เติบโตสูงขึ้นอย่างมากนั้น เกิดจากความสำเร็จของเกมใหม่ที่เปิดตัวในไตรมาสนี้ 2 เกม คือ เกม Rohan และ เกม 8 เทพอสูงมังกรฟ้า ซึ่งได้รับความสนใจจากผู้เล่นอย่างมากดังจะเห็นได้จากสัดส่วนของรายได้ที่ร้อยละ 8.3 ของรายได้จากเกมออนไลน์ รวมไปถึงการควบคุมต้นทุนและค่าใช้จ่ายอย่างมีประสิทธิภาพทั้งในประเทศและต่างประเทศที่ยังคงส่งผลดีอย่างต่อเนื่องต่อผลประกอบการรวม ทั้งนี้หากพิจารณาในส่วนของกำไรสุทธิรวม 9 เดือนแรกปี 2553 กำไรสุทธิรวมเท่ากับ 195.3 ล้านบาทเทียบกับกำไรสุทธิ 9 เดือนแรกปี 2552 เท่ากับ 114.4 ล้านบาท หรือมีอัตราการเติบโตร้อยละ 70.7 "
"สำหรับแผนกลยุทธ์การดำเนินธุรกิจในไตรมาสสุดท้ายของปี 2553 นั้น บริษัทฯ ยังคงคาดการณ์รายได้ในไตรมาส 4 จะเติบโตขึ้น จากแผนการเปิดตัวเกมอีก 2 เกม โดยแบ่งเป็นการเปิดตัวเกมในประเทศ 1 เกมและต่างประเทศอีก 1 เกม อีกทั้งรายได้จากเกมใหม่ที่เปิดไปในช่วง 9 เดือนที่ดีอย่างต่อเนื่อง และในช่วงไตรมาส 4 ของทุกปี ซึ่งเป็นช่วงที่มีรายได้สูงที่สุดเมื่อเทียบกับไตรมาสอื่นๆ ของปี อีกทั้ง กำไรสุทธิรวม 9 เดือนที่ผ่านมา ทำให้บริษัทฯ มั่นใจว่าผลประกอบการ ปี 2553 ของบริษัทฯ จะเติบโตและมีผลกำไรสุทธิสูงสุดเป็นประวัติการณ์นับตั้งแต่เปิดดำเนินการมา"
“ส่วนความคืบหน้าของการลงทุนในต่างประเทศ ยังคงเป็นนโยบายเชิงรุกล่าสุดจะลงทุนในประเทศอินโดนีเซียซึ่งอยู่ในขั้นตอนการจัดตั้งบริษัท ซึ่งคาดว่าจะเริ่มให้บริการเกมในต้นไตรมาสสองปีหน้า” นายปราโมทย์ กล่าว